รัฐบาลไทย-ข่าวทำเนียบรัฐบาล-นายกรัฐมนตรีมีกำหนดการลงพื้นที่ตรวจราชการจังหวัดลำพูน ร่วมรณรงค์ส่งเสริมการท่องเที่ยวในเมืองรอง
วันอังคารที่ 2 ตุลาคม 2561
นายกรัฐมนตรีมีกําหนดการลงพื้นที่ตรวจราชการจังหวัดลําพูน ร่วมรณรงค์ส่งเสริมการท่องเที่ยวในเมืองรอง
นายกรัฐมนตรีมีกําหนดการจะลงพื้นที่ตรวจราชการ จ.ลําพูนในวันพุธที่ 3 ต.ค.61 ตามเส้นทางการท่องเที่ยวเมืองรองของการท่องเที่ยวแห่งประเทศไทย เพื่อเปิดตัว (kick off) แคมเปญ " ไทยเที่ยวไทย ไทยยั่งยืน"  และเยี่ยมชมความสําเร็จในการบริหารจัดการขยะมูลฝอยของ จ.ลําพูน
พลเอก ประยุทธ์ จันทร์โอชา นายกรัฐมนตรี มีกําหนดการจะลงพื้นที่ตรวจราชการจังหวัดลําพูนในวันพุธที่ 3 ตุลาคม 2561 ตามเส้นทางการท่องเที่ยวเมืองรอง ของการท่องเที่ยวแห่งประเทศไทย เพื่อเปิดตัว (kick off) แคมเปญ " ไทยเที่ยวไทย ไทยยั่งยืน" และเยี่ยมชมความสําเร็จในการบริหารจัดการขยะมูลฝอยของจังหวัดลําพูน โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายวีระศักดิ์ โควสุรัตน์ รัฐมนตรีว่าการกระทรวงการท่องเที่ยวและกีฬา พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม และนายไพรินทร์ ชูโชติถาวร รัฐมนตรีช่วยว่าการกระทรวงคมนาคม ร่วมคณะลงพื้นที่ตรวจราชการด้วย
ทั้งนี้ นายกรัฐมนตรีและคณะมีกําหนดปฏิบัติภารกิจ ณ จังหวัดลําพูน ดังนี้
เวลา 07.55 น. นายกรัฐมนตรีจะเดินทางออกจากท่าอากาศยานสุวรรณภูมิ ไปยังท่าอากาศยานเชียงใหม่ โดยสายการบินไทย เที่ยวบินที่ TG102 และเดินทางต่อไปยังอนุสาวรีย์พระนางจามเทวี จังหวัดลําพูน โดยขบวนรถยนต์ เพื่อสักการะอนุสาวรีย์พระนางจามเทวี และร่วมกิจกรรมถวายโคมบูชาแด่พระนางจามเทวี และเดินทางโดยรถรางเพื่อไปสักการะพระรอดลําพูน ณ วัดมหาวันวรมหาวิหาร หลังจากนั้นจะเดินทางไปสักการะกู่ช้าง-กู่ม้า ก่อนจะเดินทางต่อไปยังวัดพระธาตุหริภุญชัยวรมหาวิหาร เพื่อถวายผ้าห่มพระบรมธาตุหริภุญชัยแด่เจ้าคณะจังหวัดลําพูน
ซึ่งช่วงเที่ยง นายกรัฐมนตรีและคณะ จะเยี่ยมกิจการและรับประทานอาหารกลางวัน ณ ร้านอาหาร Chef’s House Nakorn Lamphun ซึ่งเป็นธุรกิจที่ริเริ่มโดยผู้ประกอบการชาวลําพูนรุ่นใหม่ (Start up ) โดยมีการนําเทคโนโลยีสมัยใหม่มาปรับใช้เพื่อสนับสนุนการปรุงอาหาร การถนอมอาหารและให้บริการ อาทิ การสํารองที่นั่งออนไลน์ การใช้ mobile banking และการกดเรียกพนักงานแบบ wireless เป็นต้น
ช่วงบ่าย นายกรัฐมนตรีจะไปเยี่ยมชมชุมชนท่องเที่ยวบ้านหนองเงือก และชมการสาธิตการผลิตผ้าฝ้ายทอมือหนองเงือกและผลิตภัณฑ์ชุมชนบ้านหนองเงือก และเยี่ยมชมการจัดการขยะมูลฝอยชุมชน จังหวัดปลอดขยะเปียก และลําพูนเมืองสะอาด ปราศจากโฟม (No Foam) โอกาสนี้ นายกรัฐมนตรีจะร่วมกับชาวลําพูนในการประกาศ “ลําพูนเมืองสะอาด ปราศจากโฟม (No Foam)”
เมื่อเสร็จสิ้นภารกิจ นายกรัฐมนตรีและคณะจะเดินทางออกจากจังหวัดลําพูนไปยังท่าอากาศยานเชียงใหม่ เพื่อโดยสารสายการบินไทยสมายล์ เที่ยวบินที่ TG2165 และจะเดินทางถึงท่าอากาศยานสุวรรณภูมิ ในเวลาประมาณ 18.40 น.
สําหรับการเดินทางตรวจราชการจังหวัดลําพูนของนายกรัฐมนตรีและคณะในครั้งนี้ ใช้เส้นทางตามเส้นทางท่องเที่ยวจังหวัดเมืองรอง ซึ่งจังหวัดลําพูนเป็นหนึ่งใน 55 เมืองรอง ที่กระทรวงการท่องเที่ยวและกีฬาและการท่องเที่ยวแห่งประเทศไทย ได้กําหนดเพื่อส่งเสริมการท่องเที่ยวในเมืองรอง ทําให้เกิดการกระจายรายได้สู่ท้องถิ่น กระตุ้นเศรษฐกิจชุมชนผ่านการท่องเที่ยว และสร้างอุปสงค์การท่องเที่ยวในจังหวัดท่องเที่ยวรอง ภายใต้แคมเปญ "ไทยเที่ยวไทย ไทยยั่งยืน" ซึ่งในช่วงปลายปี 2561 นี้ 4 หน่วยงานสําคัญ ได้แก่ การท่องเที่ยวแห่งประเทศไทย บริษัทการบินไทย จํากัด (มหาชน) บริษัท ไทยสมายล์แอร์เวย์ จํากัด และธนาคารกรุงไทย จํากัด (มหาชน) ได้เปิดเส้นทางบินเมืองหลัก เพื่อต่อไปเมืองรอง และธนาคารกรุงไทยเพิ่มช่องทางการชําระเงินผ่านช่องทางอิเล็กทรอนิกส์ QR Code รวมทั้งแอปพลิเคชั่น "เป๋าตุง" ตามแหล่งท่องเที่ยว ชุมชนและตลาดนัดทั่ว 55 จังหวัดเมืองรอง ซึ่งนักท่องเที่ยวยังสามารถใช้ประโยชน์จากมาตรการภาษีเพื่อส่งเสริมการท่องเที่ยวใน 55 เมืองรอง โดยนํามาใช้ลดหย่อนภาษีเงินได้บุคคลธรรมดา ตามจํานวนที่จ่ายจริงแต่รวมกันทั้งหมดไม่เกิน 15,000 บาท
อนึ่ง จังหวัดลําพูนยังประสบความสําเร็จ มีชุมชนปลอดขยะ เป็นแหล่งเรียนรู้และเผยแพร่การบริหารจัดการขยะมูลฝอยของจังหวัด ในปีนี้ จังหวัดลําพูนยังได้ริเริ่มโครงการลําพูนเมืองสะอาด ปราศจากโฟม (No Foam) ทั้งจังหวัด เพื่อรณรงค์ให้ประชาชนในพื้นที่ ลด ละ เลิกการใช้ภาชนะโฟมบรรจุอาหาร และจะได้ถูกประกาศให้เป็นจังหวัดปลอดภาชนะโฟม เป็นจังหวัดแรกของประเทศด้วย
-------------------------
สํานักโฆษก